Германска демократична република

Германска демократична република, курто ГДР, бесѣдно Восточны Нѣмцѣ,   Deutsche Demokratische Republik, курто DDR — была социалистична (респективно до року 1968 людово-демократична) держава во восточной части нынѣшной Германии, котра екзистовала в рокох 1949-1990.

На територии ГДР быв анклав Западный Берлин, котрый мав шпециалный политичный статус.УСЭС, том 1, сс. 403-405.

Територия
По закончѣню Другой свѣтовой войны територия передвоенной Германии была окупована четырьма ведучыма державами-членками антигитлеровской коалиции, а вопросы повойнового упорядкованя на германскых териториях рѣшала их Лондонска конференция од юна 1945 и Потсдамска конференция од юла 1945. Територии, котры не были одняты Нѣмцьом, зостали роздѣлены на окупачны зоны: америцку, британску, совѣтску и французску. 

Незгоды меджи великодержавами наростали и 23. мая 1949 западны окупачны зоны злучили ся и выголосили створѣня нового нѣмецкого штату Федеративна република Германия, што совѣтска сторона поважовала за недодержаня догод о роздѣлѣ Германии и зареаговала створѣньом во своей зонѣ Германской демократичной републикы, котра была выголошена 7. октобра 1949.

Нерѣшенов териториалнов проблемов зоставав Берлин, котрый быв таксамо роздѣленый на четыри окупачны зоны, але териториално лежав во глубинѣ територии ГДР. Тоту проблему влада ГДР рѣшила выбудованьом Берлинского мура 13. августа 1961, котрый цѣлком одизоловав западны секторы Берлина и зробив их недоступныма про обывательох ГДР.  

Административный и политичный устрой
Административно складовала ся зоз 14 округох и главного города, прировнаного ку округови. Высшый орган влады Народна палата, выберана на 5 рокы. Меджи сесиями ей функции, переберала Державна Рада, выбрана Народнов палатов. Высшый выконный — орган Рада Министрох.

Политично ГДР слѣдовала курсом, подобным СССР. В року 1963 было выголошено о закончѣню социалистичной реорганизации, а в року 1968 прията нова социалистична устава. В року 1975 подписаный договор з СССР о сполупраци, а в року 1984 сполочна програма в области наукы, техникы и економикы, оба документы з платностьов до року 2000.

Заник
Хоть меджи державами-сателитами СССР была ГДР поважована за цѣлком успѣшну державу, в самой републицѣ ширила ся нелегална емиграция до ФРГ.

В року 1988 лидер СССР Михаил Горбачов выголосив, же СССР одводить свои военны силы з територий держав-сателитох и давать им можность самым рѣшати о своей политицѣ. Под тиском обстоянь влада ГДР мусѣла легализовати емиграцию до ФРГ. Берлинский мур стратив свой вызнам 9. новембра 1989 и быв демонтованый.

Двѣ нѣмецькы державы споили ся 3. октобра 1990.

Жерела и одказы
 УСЭС: Украинский советский энциклопедический словарь в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1.   

 Референции 

Катеґорія:Заниклы штаты Германии
Катеґорія:История Германии
Катеґорія:Штаты і теріторії, котры основаны 1949
Катеґорія:Штаты і теріторії, котры заникли 1990